b'\n_START_ARTICLE_\nWalerian Czuma\n_START_SECTION_\nEnsimm\xc3\xa4inen maailmansota\n_START_PARAGRAPH_\nWalerian Czuma syntyi jouluaattona 1890 Niepo\xc5\x82omicen kaupungissa l\xc3\xa4hell\xc3\xa4 Krakovaa. Ensimm\xc3\xa4isen maailmansodan sytytty\xc3\xa4 Czuma liittyi J\xc3\xb3zef Pi\xc5\x82sudskin puolalaisiin legiooniin. H\xc3\xa4n j\xc3\xa4i ven\xc3\xa4l\xc3\xa4isten sotavangiksi ja joutui pahamaineiseen Butyrkan vankilaan, josta h\xc3\xa4net l\xc3\xa4hetettiin edelleen Siperiaan. Ven\xc3\xa4j\xc3\xa4n vallankumouksen alettua 1917 h\xc3\xa4net vapautettiin ja h\xc3\xa4n oli mukana organisoimassa Puolan 5. kiv\xc3\xa4\xc3\xa4ridivisioonan perustamista Siperiassa. Divisioona taisteli Puolan\xe2\x80\x93Neuvosto-Ven\xc3\xa4j\xc3\xa4n sodassa sek\xc3\xa4 Ven\xc3\xa4j\xc3\xa4n sis\xc3\xa4llissodassa bol\xc5\xa1evikkien joukkoja vastaan. Muista joukoista kaukana ja eristyksiss\xc3\xa4 ollut puolalaisdivisioona joutui kuitenkin antautumaan kun Aleksandr Kolt\xc5\xa1akin johtama vastavallankumouksellinen taistelu kuivui kasaan Siperiassa alkuvuonna 1920. Czuma joutui j\xc3\xa4lleen vangiksi Ven\xc3\xa4j\xc3\xa4ll\xc3\xa4.\n_START_SECTION_\nSotien v\xc3\xa4linen aika\n_START_PARAGRAPH_\nCzuma vapautettiin Riian rauhan j\xc3\xa4lkeen ja h\xc3\xa4n palasi Puolan armeijaan. Vuonna 1922 h\xc3\xa4nest\xc3\xa4 tuli 19. jalkav\xc3\xa4kidivisioonan komentava upseeri ja 1927 virkaa toimittava komentava kenraali. Samana vuonna h\xc3\xa4net nimitettiin ajaksi Vilnan linnoituksen komentajaksi, kunnes seuraavana vuonna Czuma sai komentoonsa 5. jalkav\xc3\xa4kidivisioonan. H\xc3\xa4net ylennettiin prikaatinkenraaliksi uudenvuodenp\xc3\xa4iv\xc3\xa4n\xc3\xa4 1929. H\xc3\xa4nest\xc3\xa4 tuli Puolan rajavartioston komentaja huhtikuussa 1938. Czuma toimi t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 yh\xc3\xa4 toisen maailmansodan alkaessa 1. syyskuuta 1939, kun Saksa hy\xc3\xb6kk\xc3\xa4si Puolaan.\n_START_SECTION_\nSodan j\xc3\xa4lkeen\n_START_PARAGRAPH_\nPuna-armeija vapautti Puolan saksalaismiehityksest\xc3\xa4, mutta sen asettama kommunistihallinto lakkautti pian Czuman kansalaisuuden. Czuma muutti sodan j\xc3\xa4lkeen Britanniaan. H\xc3\xa4n kuoli Walesissa 1962 ja h\xc3\xa4net haudattiin Wrexhamiin. H\xc3\xa4nen ruumiinsa siirrettiin takaisin Puolaan ja haudattiin uudelleen Varsovan Pow\xc4\x85zkin hautausmaahan vuonna 2004.'